奉和杜相公太清宮紀事陳誠上李相公十六韻
作者：韓愈
朝代：唐

paragraphs: 耒耜興姬國，輴欙建夏家。
在功誠可尚，於道詎爲華。
象帝威容大，僊宗寶曆賒。
衛門羅戟槊，圖壁雜龍蛇。
禮樂追尊盛，乾坤降福遐。
四真皆齒列，二聖亦肩差。
陽月時之首，陰泉氣未牙。
殿階鋪水碧，庭炬坼金葩。
紫極觀忘倦，青詞奏不譁。
噌吰宮夜闢，嘈囐鼓晨撾。
褻味陳奚取，名香薦孔嘉。
垂祥紛可錄，俾壽浩無涯。
貴相山瞻峻，清文玉絕瑕。
代工聲問遠，攝事敬恭加。
皎潔當天月，葳蕤捧日霞。
唱妍酬亦麗，俛仰但稱嗟。